'Te veel, te gou van Cheetahs verwag' | Netwerk24
Deur Owen Kock 11 September 2018 18:00
Die verwagtinge rondom die Cheetahs en hul vertonings in die Pro14-reeks is te groot en moet verander, sê die breier Franco Smith.
Ja, sê hy, hy en sy jong span wil sien dat dinge verander en dit gaan ook, maar nie oornag nie.
Smith het die media te woord gestaan nadat sy span Maandag in die Rosestad aangekom het ná twee groot Pro14-nederlae teen Munster in Ierland en die Ospreys in Wallis.
Aidon Davis staan sy beseerde kaptein, Oupa Mohoje, se skoene vol. Foto: Getty Images
"Ons het aan die begin gesê ons het 'n visie en dit is om wedstryde in albei kompetisies (Curriebeker- en Pro14) te wen. Die missie is om spelers te ontwikkel, groot te maak en betrokke te kry by ons span sodat ons dit kan regkry.
"Daar moet nie 'n verwagting wees dat dit oornag gaan gebeur nie. Wat ek gesê het, is dalk verkeerd vertolk en mense het gedink dit gaan hierdie jaar al gebeur. Ons wil hê dit moet vanjaar al gebeur, maar dit is 'n proses," sê Smith.
Hy het daarop gewys dat op hul onlangse toer slegs agt spelers uit verlede jaar se groep was wat toe deur Rory Duncan afgerig is.
"Ons het teen die einde van die seisoen nie net 13 spelers verloor nie. Daar was ook Sergeal Petersen, Raymond Rhule en Rosko Specman, spelers in die agterlyn met baie ondervinding.
"Dit is nie 'n geval van 'n aansit en afsit-knoppie nie – ek moet dit duidelik maak."
Hoe nou gemaak met die goeie tuisrekord van verlede seisoen en dit nogal teen 'n span wat al hier gewen het?
"Ons moet nie net konsentreer om te wen nie, maar hoe om te wen."
Een van die nuwelinge in die span, Aidon Davis, wat die beseerde Oupa Mohoje se skoene op flank volstaan, sê hulle sien uit na hul eerste tuiswedstryd Saterdag teen die Glasgow Warriors.
"Dit was twee harde naweke in Europa, maar ons sien uit daarna om by die huis te wees en ons soort rugby hier te speel," sê Davis.